#

Dramaturgická rada rozhodla o súťažnom programe festivalu Nová dráma/New Drama 2022

|Bratislava, 8. marec 2022 | – **Osemnásty ročník festivalu, ktorý organizuje Divadelný ústav, sa uskutoční 16. – 21. mája 2022 v Bratislave. Do hlavného programu festivalu vybrala dramaturgická rada deväť inscenácií, ktoré sa budú uchádzať o tri festivalové ceny.**

O hlavnej cene za najlepšiu inscenáciu festivalu Grand Prix Nová dráma/New Drama rozhodne medzinárodná porota. Účastníci seminára mladej kritiky, poslucháči vysokých škôl umeleckého a humanitného smeru, udelia Cenu študentskej poroty. Inscenácia, ktorá získa najviac diváckych hlasov, dostane Cenu bratislavského diváka. Ceny budú odovzdané počas slávnostného ceremoniálu 21. mája.

**„***Aj tento rok bude hlavný program doplnený o niekoľko sprievodných podujatí. Kľúčovým sa stane reťazové inscenované čítanie hier súčasných ukrajinských autoriek a autorov naprieč slovenskými divadlami s cieľom podpory mieru, pokoja a ukončenia vojnových operácií u našich východných susedov. Doplnenie tejto témy prinesie aj medzinárodná konferencia, ktorú Divadelný ústav chystá v spolupráci s ITI Worldwide na tému Contemporary Freedom and the New Crisis of Theatre Between Ideological Extremism and the ‘Cancel Culture’/ Súčasná sloboda a nová kríza divadla medzi ideologickým extrémizmom a kultúrou vymazávania“,* hovorí riaditeľka Divadelného ústavu Vladislava Fekete.

Programová sekcia Focus bude zameraná na súčasnú rakúsku drámu. Patrónom nadchádzajúceho ročníka bude nemecký režisér a dramatik Falk Richter a povedie aj masterclass pre slovenských divadelníkov.

Na celoslovenskom divadelnom festivale sa predstaví a o ceny zabojuje 9 inscenácií súčasnej slovenskej a svetovej drámy. Festival Nová dráma/New Drama sa bude konať v dňoch 16. – 21. mája 2022 v bratislavských divadlách.

Dramaturgická rada festivalu Nová dráma/New Drama 2022 (v zložení Zuzana Spodniaková – divadelná kritička, Milo Juráni – divadelný kritik a teatrológ, Max Sobek – divadelný režisér) uzavrela výber inscenácií do súťažného programu. Rada vyberala z viac ako 70 inscenácií súčasných dramatických textov v profesionálnych divadlách na Slovensku, ktoré mali premiéru v období od 1. februára 2021 do 31. februára 2022. Do hlavného programu vybrala dramaturgická rada 9 súťažných inscenácií.

Zoznam nominovaných inscenácií do hlavného programu 18. ročníka festivalu Nová dráma/New Drama 2022 (inscenácie sú zoradené abecedne podľa názvu):

* Kolektív autorov: *Generácia Z – Krása nevídaná*

(réžia: Zuzana Fialová)

Divadlo P. O. Hviezdoslava

* Peter Lomnický: *Hunger*

(réžia: Jozef Vlk)

Debris Company

* Kolektív autorov: *Kým prídu Stouni...*

(réžia: Matúš Bachynec)

Slovenské národné divadlo

* Thomas Melle: *Naše fotky*

(réžia: Eduard Kudláč)

Mestské divadlo Žilina

* Alžbeta Vrzgula: *Ponížení a krvilační*

(réžia: Alžbeta Vrzgula)

Uhol\_92

* Lenka Garajová: *Prevádzači*

(réžia: Šimon Ferstl)

Divadlo DPM

* Kolektív autoriek: *Roľa*

(réžia: Veronika Malgot)

Divadlo NUDE

* Kolektív: *Spaľovačka*

(réžia: Alexandra Bolfová)

GAFFA

* Anton Korenči: *Zánik Západu*

(réžia a koncept: Anton Korenči)

Divadlo P. O. Hviezdoslava

Aktuálne informácie o festivale budú pravidelne zverejňované na www.novadrama.sk

Oplatí sa nás sledovať aj na facebooku – www.facebook.com/NovaDramaFestival

---

V prípade ďalších doplňujúcich otázok je vám k dispozícii:

Ing. Jana Dugasová

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: jana.dugasova@theatre.sk